pythainlp/thaigov-v2-corpus-22032023 huggingface dataset:
วันเสาร์ที่ 6 สิงหาคม 2565
​เตือนประชาชนรู้เท่าทันกลโกงมิจฉาชีพ อย่าหลงเชื่อโฆษณาเงินกู้บนโซเชียลมีเดีย พบกรณีใช้โลโก้ธนาคารสร้างความน่าเชื่อถือหลอกโอนเงินค่าดำเนินการ
​เตือนประชาชนรู้เท่าทันกลโกงมิจฉาชีพ อย่าหลงเชื่อโฆษณาเงินกู้บนโซเชียลมีเดีย พบกรณีใช้โลโก้ธนาคารสร้างความน่าเชื่อถือหลอกโอนเงินค่าดำเนินการ แนะตรวจสอบรอบคอบไม่ชัวร์อย่าโอน
วันที่ 6 ส.ค. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ขณะนี้ได้ปรากฏกรณีมิจฉาชีพหลอกลวงประชาชนด้วยการโฆษณาบริการให้สินเชื่อผ่านช่องทางสื่อสังคมออนไลน์ เช่น เพจเฟซบุ๊ค แอปพลิเคชั่นไลน์ และบางกรณีได้สร้างความน่าเชื่อถือโดยการนำโลโก้ของธนาคารต่างๆ มาเป็นภาพโปรไฟล์ จึงขอเตือนให้ประชาชนที่พบข้อความโฆษณาสินเชื่อ หรือมีการชักชวนให้กู้ในโซเชียลมีเดีย อย่าเพิ่งหลงเชื่อโดยง่าย ขอให้ตรวจสอบข้อมูลอย่างรอบด้าน
ทั้งนี้ ที่ผ่านมาได้มีผู้เสียหายหลงเชื่อและสูญเงินให้มิจฉาชีพมาแล้วหลายราย ซึ่งกลโกงมีลักษณะเหมือนกันคือ การโฆษณาจูงใจด้วยการให้วงเงินกู้สูง ดอกเบี้ยต่ำ อนุมัติง่าย ผ่อนนาน เมื่อเหยื่อให้ความสนใจจะให้กรอกข้อมูลส่วนตัว ข้อมูลทางการเงินผ่านเว็บไซต์ หรือแอปพลิเคชั่น โดยอ้างว่าเป็นไปตามขึ้นตอนการยื่นขอกู้และทำสัญญากู้ จากนั้นจะหลอกให้โอนเงินค่าดำเนินการต่างๆ เช่น ค่าเปิดบัญชี, เงินค้ำประกัน ค่าแก้ไขเอกสาร แต่สุดท้ายเหยื่อก็ไม่ได้รับเงินกู้ตามที่ตกลง
น.ส.ไตรศุลี กล่าวว่า เนื่องจากปัจจุบันมีสื่อที่หลากหลายที่มิจฉาชีพใช้เข้าถึงตัวเป้าหมายได้ จากก่อนหน้านี้เป็นแก๊งค์คอลเซ็นเตอร์ ตอนนี้เริ่มปรากฏการหลอกลวงผ่านสื่อสังคมออนไลน์ ซึ่งประชาชนต้องรู้เท่าทันกลโกงที่จะเปลี่ยนรูปแบบไปเรื่อยๆ ซึ่งกรณีการโฆษณาในโซเชียลมีเดียต้องมีการตรวจสอบอย่างรอบคอบ โดยหากพบการใช้ภาพโลโก้ของธนาคารต่างๆ ขอให้ตรวจสอบกับธนาคารที่ปัจจุบันมีช่องทางให้สอบถามหลากหลายและสะดวก ไม่ว่าจะเป็นเพจเฟซบุ๊ค Line OA หรือสายด่วนของธนาคารว่ามีบริการตามโฆษณาจริงหรือไม่ หากพบว่าเป็นการแอบอ้างของมิจฉาชีพก็สามารถชี้เบาะแสแก่ธนาคารเพื่อดำเนินการตามกฎหมายต่อไป
“ธนาคารหลายแห่งได้ออกมาเตือนกรณีที่มีการใช้โลโก้ธนาคารไปเป็นภาพโปรไฟล์ในโซเชียลมีเดีย เพื่อสร้างความน่าเชื่อถือและหลอกลวงประชาชน เช่น ธกส. ออมสิน ซึ่งธนาคารย้ำว่าไม่มีนโยบายการปล่อยสินเชื่อผ่านแอปพลิเคชั่น หรือไลน์ไปคุยกับลูกค้า หากพบมีการแอบอ้างขอให้เช็คกับธนาคารโดยตรง หรือแจ้งเบาะแสกับธนาคารเพื่อดำเนินการตามกฎหมาย และย้ำเตือนว่าหากมีการพูดคุยให้โอนเงินเพื่อชำระค่าดำเนินการต่างๆ อย่าโอนเด็ดขาด” น.ส.ไตรศุลี กล่าว
วันพฤหัสบดีที่ 3 มีนาคม 2565
ครม. เห็นชอบร่างข้อตกลงแรงงานไทย – ซาอุฯ 2 ฉบับ ขยายตลาดแรงงานไทยสู่ตะวันออกกลาง
.....
ที่ประชุม ครม. (1 มี.ค. 65) เห็นชอบร่างข้อตกลงด้านแรงงานระหว่างกระทรวงแรงงานกับกระทรวงทรัพยากรมนุษย์และการพัฒนาสังคมแห่งซาอุดีอาระเบีย จำนวน 2 ฉบับ ได้แก่ ร่างข้อตกลงว่าด้วยการจัดหาแรงงาน (สาขาอุตสาหกรรมก่อสร้าง สุขภาพ บริการ) และร่างข้อตกลงว่าด้วยการจัดหาแรงงานทำงานบ้าน (แม่บ้าน คนขับรถ พี่เลี้ยงเด็ก คนสวน) เพื่อสร้างความมั่นใจในการจัดหาแรงงานไทยไปทำงานในซาอุดีอาระเบียอย่างถูกต้องตามกฎหมาย มีจริยธรรม และมีประสิทธิภาพ คุ้มครองทั้งสิทธิของนายจ้างและลูกจ้าง
.
2 ร่างข้อตกลงฯ นี้ จะมีผลบังคับใช้เมื่อมีการแจ้งเป็นลายลักษณ์อักษร โดยมีระยะเวลา 5 ปี และต่ออายุได้อีก 5 ปีโดยอัตโนมัติ เว้นแต่ฝ่ายหนึ่งฝ่ายใดจะระงับหรือสิ้นสุดข้อตกลง ซึ่งจะมีการทบทวน ประเมินผล และติดตามการดำเนินการเป็นระยะ และคาดว่าจะมีการลงนามข้อตกลงฯ ในวันที่ 7 มี.ค. 65 นับเป็นการเปิดศักราชใหม่ในการกระชับความสัมพันธ์ไทย - ซาอุฯ และขยายตลาดแรงงานไทยสู่ตะวันออกกลางอีกด้วย
#ไทยคู่ฟ้า#ร่วมต้านโควิด19
-------------------
วันพุธที่ 6 ตุลาคม 2564
โฆษกรัฐบาล เผย “นายกฯ” สั่งการปลัด สธ. คุมเข้มการแพร่ระบาดโควิด 4 จังหวัดชายแดนใต้ ภายใน 1-2 เดือน  ห่วงประชาชนขอให้ยึดหลักดูแลตนเองครอบจักรวาล  Universal Prevention
โฆษกรัฐบาล เผย “นายกฯ” สั่งการปลัด สธ. คุมเข้มการแพร่ระบาดโควิด 4 จังหวัดชายแดนใต้ ภายใน 1-2 เดือน  ห่วงประชาชนขอให้ยึดหลักดูแลตนเองครอบจักรวาล  Universal Prevention หลังมีมาตรการผ่อนคลายกิจการ/กิจกรรม
วันที่ 6 ตุลาคม 2564 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า สืบเนื่องจากสถานการณ์ผู้ติดเชื้อโควิด-19 (6 ตุลาคม 2564) ใน 4 จังหวัดชายแดนใต้ที่พบผู้ป่วยรายใหม่ 1,922 คน จ.ปัตตานี 309 คน จ.สงขลา 666 คน จ.นราธิวาส 501 คน และ จ.ยะลา 446 คน ทำให้มีความหวั่นวิตกว่า ทิศทางผู้ติดเชื้อโควิด-19 ในพื้นที่ยังคงเพิ่มขึ้นต่อเนื่อง พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมได้แสดงความห่วงใยต่อสถานการณ์ที่เกิดขึ้นและพี่น้องประชาชน โดยได้สั่งการให้ นพ.เกียรติภูมิ วงศ์รจิต ปลัดกระทรวงสาธารณสุข พร้อมคณะ ลงพื้นที่เพื่อติดตามสถานการณ์ ทั้งนี้ ตั้งเป้าให้ควบคุมการระบาดภายใน 1-2 เดือน โดยคาดว่าจะลดจำนวนผู้ติดเชื้อร้อยละ 10 ต่อสัปดาห์ พร้อมวางมาตรการสังคมใช้กลไก คณะกรรมการโรคติดต่อจังหวัด เพื่อลดการรวมกลุ่ม ตั้ง COVID-Free Setting Area อีกทั้ง ประชาชนกลุ่มเสี่ยงต้องเข้าถึง ชุดตรวจ ATK ได้ง่าย พร้อมทั้งให้โรงพยาบาลเตรียมเตียงสำหรับผู้ป่วยที่มีอาการปานกลางถึงหนักไว้รองรับอีกด้วย
นายธนกร กล่าวว่า กระทรวงสาธารณสุขยังได้เร่งดำเนินการในการจัดส่งยาและเวชภัณฑ์ไปในพื้นที่แล้ว ได้แก่ ยาฟาวิพิราเวียร์ 1 ล้านเม็ด ชุดตรวจ ATK 20,000 ชุด Oxygen concentrator 100 เครื่อง วัคซีนแอสตร้าฯ 25,000 โดส วัคซีนไฟเซอร์ 100,000 โดส พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความห่วงใยสถานการณ์ พร้อมสั่งการให้หน่วยงานที่รับผิดชอบจับตาอย่างใกล้ชิด และขอให้ประชาชนใน 4 จังหวัดชายแดนใต้ป้องกันตัวเองแบบสูงสุดครอบจักรวาล Universal Prevention แม้ว่าจะมีการปรับมาตรการของ ศบค. ให้ผ่อนคลายกิจกรรม/กิจการต่าง ๆ แล้วก็ตาม มั่นใจ ด้วยการสนับสนุนทีมแพทย์ บุคลากร เวชภัณฑ์ และความร่วมมือของประชาชนในพื้นที่ สถานการณ์ โควิด-19 ในพื้นที่ 4 จังหวัดภาคใต้จะคลี่คลายโดยเร็ว นอกจากนั้น เนื่องจากช่วงนี้ฝนตกบ่อยขอให้พี่น้องประชาชนได้ระวังป้องกันโควิด-19 ด้วย อย่าการ์ดตก
วันศุกร์ที่ 27 พฤษภาคม 2565
ฝีดาษลิง โรคจากลิงสู่มนุษย์
#สำนักงานปลัดกระทรวงกลาโหม #กองบัญชาการกองทัพไทย #กองทัพบก #กองทัพเรือ #กองทัพอากาศ #สำนักงานตำรวจแห่งชาติ
วันศุกร์ที่ 26 สิงหาคม 2565
รองนายกฯ พลเอก ประวิตรฯ ชื่นชม “น้องมายด์” นักเรียน รร.เทพลีลา คว้าแชมป์โลกสนุกเกอร์เยาวชนหญิงคนแรกของไทย
รองนายกฯ พลเอก ประวิตรฯ ชื่นชม “น้องมายด์” นักเรียน รร.เทพลีลา คว้าแชมป์โลกสนุกเกอร์เยาวชนหญิงคนแรกของไทย
วันนี้ (26 สิงหาคม 2565) พลเอก ประวิตร วงษ์สุวรรณ รองนายกรัฐมนตรี ชื่นชมน้องมายด์ นักกีฬาสนุกเกอร์หญิงไทยวัย 14 ปี ที่สามารถคว้าแชมป์โลกสนุกเกอร์เยาวชนหญิงเป็นคนแรกของไทย พร้อมขอบคุณหน่วยงานที่เกี่ยวข้องในการให้โอกาสและพัฒนาศักยภาพนักกีฬาไทยจนประสบความสำเร็จ กำชับเพิ่มขีดความสามารถในทุกชนิดกีฬา พร้อมต่อการแข่งขันในรายการระดับโลกต่อไป
พลเอก คงชีพ ตันตระวาณิชย์ เปิดเผยว่า รองนายกรัฐมนตรี ในฐานะประธานคณะกรรมการโอลิมปิกแห่งประเทศไทยฯ กล่าวชื่นชมและแสดงความยินดีกับ “น้องมายด์” ด.ญ. ปุณชญา จันทร์น้อย นักเรียนโรงเรียนเทพลีลาและนักกีฬาสนุกเกอร์หญิงไทยวัย 14 ปี เป็นคนแรกในประวัติศาสตร์สนุกเกอร์หญิง ที่สามารถคว้าแชมป์สนุกเกอร์เยาวชนหญิงอายุไม่เกิน 21 ปี ระหว่างการแข่งขัน 12 - 29 สิงหาคม 2565 ณ ประเทศโรมาเนีย
รองนายกรัฐมนตรีกล่าวขอบคุณสมาคมกีฬาบิลเลียดแห่งประเทศไทย ที่สร้างความสุขและความภูมิใจให้กับคนไทยทั้งประเทศ อีกทั้งประสบความสำเร็จในการส่งนักกีฬาเข้าแข่งขัน โดยเฉพาะการคัดเลือก เตรียมความพร้อม และให้โอกาสนักกีฬาทุกคนเข้าร่วมแข่งขันในรายการสำคัญระดับโลก
รองนายกรัฐมนตรียังกล่าวย้ำว่า รัฐบาล พร้อมที่จะกระตุ้นและส่งเสริมให้เยาวชนไทย เข้ามาเล่นกีฬาทุกชนิดมากขึ้น โดยเฉพาะการสนับสนุนนักกีฬาไทยให้ประสบความสำเร็จ โดยจะให้ความสำคัญกับการใช้วิทยาศาสตร์การกีฬามากขึ้นในทุกสมาคมกีฬา เพื่อเตรียมพร้อมร่างกายและทักษะของนักกีฬาทุกประเภทกีฬาให้มีขีดความสามารถมากขึ้น เพื่อเข้ารับการแข่งขันในระดับโลกต่อไป
................................
วันอังคารที่ 5 เมษายน 2565
ออมสินเข้าเฝ้าถวายการรับฝากเงิน เนื่องในวันครบรอบ 109 ปี ธนาคารออมสิน
ธนาคารออมสิน เข้าเฝ้าถวายการรับฝากเงิน และทูลเกล้าทูลกระหม่อมถวายสลากออมสินพิเศษและของที่ระลึก เนื่องในโอกาสวันคล้ายวันสถาปนาธนาคารออมสิน ครบ 109 ปี ณ วังศุโขทัย เมื่อวันที่ 5 เมษายน 2565
พระบาทสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา เสด็จออกแทนพระองค์ พระราชทานพระวโรกาสให้ นายวิทัย รัตนากร ผู้อำนวยการธนาคารออมสิน พร้อมคณะผู้บริหาร และพนักงานธนาคารออมสิน เข้าเฝ้าถวายการรับฝากเงิน และทูลเกล้าทูลกระหม่อมถวายสลากออมสินพิเศษและของที่ระลึก เนื่องในโอกาสวันคล้ายวันสถาปนาธนาคารออมสิน ครบ 109 ปี ณ วังศุโขทัย เมื่อวันที่ 5 เมษายน 2565
ธนาคารออมสิน ถือกำเนิดโดยพระราชประสงค์ของพระบาทสมเด็จพระมงกุฎเกล้าเจ้าอยู่หัว รัชกาลที่ 6 ทรงริเริ่มนำกิจการด้านการออมทรัพย์มาใช้ในประเทศไทย ด้วยพระราชปณิธานที่จะให้คลังออมสิน เป็นที่เก็บรักษาทรัพย์สินอย่างปลอดภัย และฝึกฝนให้ราษฎรรู้จักเก็บออมอย่างถูกวิธี โดยได้ทรงตราพระราชบัญญัติจัดตั้งคลังออมสินขึ้น เมื่อวันที่ 1 เมษายน พุทธศักราช 2456 ด้วยรากฐานอันมั่นคงจากคลังออมสินสู่การเป็นธนาคารออมสิน เคียงข้างพี่น้องคนไทย จวบจน 109 ปี ปัจจุบันธนาคารออมสิน ได้ปรับบทบาทองค์กรเป็นธนาคารเพื่อสังคม Social Bank มีบทบาทเป็นธนาคารเชิงพาณิชย์ และมีภารกิจดูแลสังคมควบคู่กัน โดยมีเป้าหมายที่ชัดเจนในการลดปัญหาความเหลื่อมล้ำ แก้ปัญหาความยากจน มุ่งหวังทำให้เกิดความเปลี่ยนแปลงและเกิดผลลัพธ์ที่ดีกับประชาชนและสังคมอย่างเป็นรูปธรรรม "Making POSITIVE Impact on Society"
วันอังคารที่ 2 พฤศจิกายน 2564
กรมการขนส่งทางราง ลงพื้นตรวจติดตามความคืบหน้าการก่อสร้าง ระบบขนส่งผู้โดยสารอัตโนมัติ (Automated People Mover: APM)
ณ ท่าอากาศยานสุวรรณภูมิ ของ ทอท. ที่จะนำมาให้บริการประชาชนในช่วงประมาณปี 2565 นี้
นายพิเชฐ คุณาธรรมรักษ์ รองอธิบดีกรมการขนส่งทางราง กระทรวงคมนาคม พร้อมด้วยเจ้าหน้าที่ กรมการขนส่งทางราง (ขร.) ลงพื้นตรวจติดตามความคืบหน้าการก่อสร้าง และตรวจสอบประเมินด้านความปลอดภัยของระบบขนส่งผู้โดยสารอัตโนมัติ (Automated People Mover: APM) ณ ท่าอากาศยานสุวรรณภูมิ โดยมี นายกีรติ กิจมานะวัฒน์ รองกรรมการผู้อำนวยการใหญ่ (สายงานวิศวกรรมและการก่อสร้าง) บริษัท ท่าอากาศยานไทย จำกัด (มหาชน) (ทอท.) และเจ้าหน้าที่ ทอท. ให้การต้อนรับ ระบบขนส่งผู้โดยสารอัตโนมัติ (Automated People Mover: APM) ของ ทอท. ที่จะนำมาให้บริการประชาชนในช่วงประมาณปี 2565 นี้ เป็นประเภทรถไฟฟ้าล้อยาง จำนวน 6 ขบวน ความเร็วให้บริการประมาณ 50 - 55 กิโลเมตร/ชั่วโมง (ความเร็วสูงสุด 80 กิโลเมตร/ชั่วโมง) สามารถรองรับผู้โดยสารได้ 210 คน/ขบวน หรือ 6,000 คน/ชั่วโมง ระยะเวลาการรอคอย (Headways) ประมาณ 3 นาที ระยะทางประมาณ 1 กิโลเมตร และใช้เวลาเดินทางประมาณ 2 นาที โดยจะวิ่งผ่านอุโมงค์ที่เชื่อมระหว่างอาคารเทียบบินครื่องบินรองหลังที่ 1 (SAT-1) กับอาคารผู้โดยสารหลัก (MTB) ซึ่งอาคารเทียบฯ 1 จะเปิดให้บริการประมาณปี 2566
สำหรับการลงพื้นตรวจติดตามในวันนี้เจ้าหน้าที่ของ ขร. ได้มีการตรวจสอบมาตรฐานของโครงสร้างพื้นฐาน มาตรฐานตัวรถ APM งานระบบไฟฟ้าและอาณัติสัญญาณ และ มาตรฐานการปฏิบัติงาน SOPs ว่าเป็นไปตามมาตรฐานที่ ขร. กำหนดแนวทางไว้หรือไม่ โดยจากการตรวจเบื้องต้น พบว่าระบบรถไฟฟ้าล้อยางดังกล่าวเป็นไปตามเกณฑ์มาตรฐาน ทั้งนี้ในส่วนของ SOPs โดยเฉพาะกรณีเหตุฉุกเฉิน ซึ่งอยู่ระหว่างการจัดทำ ทาง ขร. จะได้ประสานติดตามต่อไป
วันอาทิตย์ที่ 12 ธันวาคม 2564
การรถไฟแห่งประเทศไทย ยินดีรับฟังทุกข้อเสนอแนะกรณีหัวลำโพง พร้อมเชิญชวนร่วมเวทีเสวนาออนไลน์วันที่ 14 ธันวาคมนี้
ตามที่สหภาพแรงงานรัฐวิสาหกิจรถไฟแห่งประเทศไทย (สร.รฟท.) พร้อมด้วยตัวแทนจากหลายฝ่าย ทั้งนักวิชาการ ภาคสังคม และพี่น้องประชาชน แสดงความเป็นห่วงและมีข้อเสนอแนะต่อการพัฒนาพื้นที่ของสถานีกรุงเทพ(หัวลำโพง) ที่จะเกิดขึ้นในอนาคตนั้น
การรถไฟแห่งประเทศไทย (รฟท.) กระทรวงคมนาคมขอขอบคุณและจะรวบรวมทุกความคิดเห็นนำมาประกอบการพิจารณาอย่างรอบคอบ และในเวทีเสวนาออนไลน์ที่จะมีขึ้นวันที่ 14 ธันวาคม 2564 เวลา 13.00 น. ขอเชิญชวนประชาชนทุกท่านร่วมติดตามและแสดงความคิดเห็น โดยมุ่งหวังจะรวบรวมข้อมูลให้ครบถ้วนอย่างรอบด้านเพื่อนำมาพิจารณาหาแนวทางที่จะเกิดประโยชน์ต่อส่วนรวมเป็นสำคัญ
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ รฟท. เปิดเผยว่า กรณีที่มีตัวแทนจากหลายฝ่ายแสดงความเป็นห่วงถึงแนวทางการพัฒนาพื้นที่ของสถานีกรุงเทพ (หัวลำโพง) จะส่งผลกระทบต่อการเดินทางโดยรถไฟของประชาชน เกี่ยวกับเรื่องนี้ ทาง พล.อ.ประยุทธ์ จันทร์โอชา นายกรัฐมนตรี นายศักดิ์สยาม ชิดชอบ รัฐมนตรีว่าการกระทรวงคมนาคม รวมทั้ง นายนิรุฒ มณีพันธ์ ผู้ว่าการรถไฟแห่งประเทศไทย ได้รับทราบถึงปัญหาดังกล่าว พร้อมแสดงความห่วงใยไปถึงพี่น้องประชาชน โดยสั่งการให้รวบรวมทุกปัญหาความเดือดร้อน ความคิดเห็น และข้อเสนอแนะจากทุกภาคส่วน นำมาประกอบการพิจารณาเพื่อหาแนวทางการเดินรถเข้าสถานีหัวลำโพงที่เหมาะสม เพื่อให้ส่งผลกระทบต่อประชาชนน้อยที่สุดและเป็นประโยชน์ต่อส่วนรวมมากที่สุด
ทั้งนี้ จะมีการเปิดเวทีสาธารณะรูปแบบออนไลน์ เพื่อรับฟังความคิดเห็นจากทุกภาคส่วน จัดขึ้นในวันที่ 14 ธันวาคม 2564 เวลา 13.00 น. ณ ห้องออดิทอเรียม อาคารปฎิบัติการข่าว บมจ.อสมท. โดยจะเป็นการถ่ายทอดสดในช่องทางออนไลน์ผ่านทางเพจเฟซบุ๊ก ทีมพีอาร์การรถไฟแห่งประเทศไทย และเพจสำนักข่าวไทย ทาง Live ช่องยูทูบ การรถไฟแห่งประเทศไทย OFFICIAL และ ช่องยูทูปสำนักข่าวไทย โดยเวทีเสวนาดังกล่าวจะเป็นอีกหนึ่งโอกาสที่ทุกท่านจะได้ร่วมแสดงความคิดเห็นกันได้อย่างเต็มที่ และ รฟท.จะรวบรวมข้อมูลให้ครบถ้วนทุกรอบด้าน เพื่อนำความเห็นจากทุกฝ่ายมาใช้ประกอบการพิจารณาหาแนวทางที่จะก่อให้เกิดประโยชน์สูงสุดต่อผู้ใช้บริการและรฟท.ในอนาคตต่อไป
วันจันทร์ที่ 18 ตุลาคม 2564
"สั่งกองทัพสนับสนุนการเปิดประเทศ และลงช่วย ศบค.ควบคุมโควิดในพื้นที่ภาคใต้"
พล.อ.คงชีพ ตันตระวาณิชย์ โฆษก กห. พล.อ.ชัยชาญ ช้างมงคล รมช.กห. พร้อม ปล.กห.ได้ประชุมร่วมกับทุกเหล่าทัพ ตร.และ กอ.รมน. ณ ศาลาว่าการกลาโหม เพื่อสนับสนุนรัฐบาลขับเคลื่อนแก้ปัญหาการแพร่ระบาดของโควิด 19
โดย รมช.กห. ได้ย้ำนโยบายของ พล.อ.ประยุทธ์ จันทร์โอชา นรม.และรมว.กห. ขอให้ทุกเหล่าทัพ เตรียมการสนับสนุน ศบค.ในการดูแลประชาชน เพื่อรับการเปิดประเทศที่จะมีขึ้นตั้งแต่ 1 พ.ย.64 โดยให้ประสานกับส่วนราชการที่เกี่ยวข้อง จัดเตรียมแผนปฏิบัติและความพร้อมสนับสนุนมาตรการควบคุมโรคที่กำหนดควบคู่กันไป
ขณะเดียวกัน ได้มอบให้ ทบ.โดย ทภ.4 ( ส่วนหน้า ) ให้การสนับสนุนการดำเนินงานของ ศบค. ( ส่วนหน้า ) ที่จะจัดตั้งขึ้นในพื้นที่ภาคใต้ เพื่อควบคุมวิกฤตสถานการณ์โควิด 19 ที่ยังรุนแรงมีผู้ติดเชื้อจำนวนมาก โดยเฉพาะพื้นที่ 3 จชต. พร้อมกำชับขอให้ กองกำลังป้องกันชายแดน เฝ้าระวังและเพิ่มความเข้มงวดมาตรการป้องกันและสกัดกั้นการลักลอบเข้าเมือง ยาเสพติดและสิ่งของผิดกฎหมายในพื้นที่ชายแดนที่มีแนวโน้มมากขึ้นหลังฤดูฝน
นรม.และรมว.กห. ยังได้ย้ำแสดงความขอบคุณกำลังพลจากทุกเหล่าทัพกว่า 125,000 นาย ที่หมุนเวียนกันร่วมบริจาคโลหิตช่วยเหลือผู้ป่วยยามขาดแคลนต่อเนื่องมา มียอดสะสมรวมกว่า 89.3 ล้านมิลลิลิตร ทั้งนี้ให้ประสานขอรับการสนับสนุนวัคซีนให้กับทหารใหม่ที่จะเข้าหน่วยทั่วประเทศ ตั้งแต่ 1 พ.ย.64 และดูแลการฝึกให้เป็นไปตามมาตรการควบคุมโรคที่กำหนดอย่างเคร่งครัดและไม่ประมาทในการปฏิบัติหน้าที่
วันพุธที่ 1 กันยายน 2564
รมช.ธรรมนัส เปิดงาน “Kick Off ฟ้าทะลายโจร 1 ล้านต้น สู่เกษตรกรในเขตปฏิรูปที่ดิน” ให้ความสำคัญสมุนไพรไทย เพื่อให้เกิดความมั่นคงทางด้านสุขภาพ และก่อให้เกิดรายได้แก่เกษตรกร
รมช.ธรรมนัส เปิดงาน “Kick Off ฟ้าทะลายโจร 1 ล้านต้น สู่เกษตรกรในเขตปฏิรูปที่ดิน
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ เปิดเผยภายหลัง เป็นประธานเปิดงาน “Kick Off ฟ้าทะลายโจร 1 ล้านต้น สู่เกษตรกรในเขตปฏิรูปที่ดิน” ณ ศูนย์ส่งเสริมและขยายพันธุ์พืชในเขตปฏิรูปที่ดิน ต.พระยาบันลือ อ.ลาดบัวหลวง จ.พระนครศรีอยุธยา ว่า จากสถานการณ์การแพร่ระบาดของไวรัสโควิด-19 ในปัจจุบันรัฐบาลได้มีนโยบายให้ความช่วยเหลือพี่น้องประชาชนที่ได้รับผลกระทบ และเล็งเห็นความสำคัญของการนำสมุนไพรฟ้าทะลายโจรมาใช้ประโยชน์ในการรักษาโรค กระทรวงเกษตรและสหกรณ์ จึงร่วมสนับสนุนนโยบาย โดยส่งเสริมด้านการผลิต และการสร้างมูลค่าเพิ่ม ซึ่งจะก่อให้เกิดรายได้ให้แก่เกษตรกร จึงได้ตั้งคณะกรรมการนโยบายการบริหารจัดการพืชสมุนไพรฟ้าทะลายโจรและพืชสมุนไพรอื่น พร้อมตั้งคณะอนุกรรมการเพื่อขับเคลื่อนยุทธศาสตร์ตามที่ได้กำหนดไว้ มุ่งเน้นการพัฒนาสมุนไพรไทยทั้งระบบ เพื่อให้เกิดความมั่นคงทางด้านสุขภาพ และความยั่งยืนทางด้านเศรษฐกิจด้วย
“สำหรับการจัดงาน "Kick Off ฟ้าทะลายโจร 1 ล้านต้น สู่เกษตรกรในเขตปฏิรูปที่ดิน” ในวันนี้ นับว่าเป็นจุดเริ่มต้นที่มีความสำคัญแก่พี่น้องเกษตรกรในเขตปฏิรูปที่ดิน ที่จะได้รับต้นฟ้าทะลายโจรจำนวน 1,000,000 ต้น แก่เกษตรกร จำนวน 100,000 ราย โดยให้เกษตรกรนำฟ้าทะลายโจรไปใช้ประโยชน์ในการดูแลสุขภาพ ในช่วงการระบาดของเชื้อไวรัสโควิด-19 พร้อมทั้งสนับสนุนองค์ความรู้การปลูก และการใช้ประโยชน์ที่ถูกต้องแก่เกษตรกร ซึ่งมีเป้าหมายแจกจ่ายฟ้าทะลายโจรให้กับเกษตรกรให้แล้วเสร็จภายในเดือนธันวาคม 2564 นี้ และเป็นการเตรียมความพร้อมของเกษตรกรและเครือข่าย เพื่อยกระดับการพัฒนาฟ้าทะลายโจรสู่ภาคอุตสาหกรรมต่อไป โดยจะต้องอาศัยความร่วมมือของทุกภาคส่วน ทั้งภาครัฐและเอกชน โดยเฉพาะกลไกของกระทรวงเกษตรและสหกรณ์ กระทรวงสาธารณสุข กระทรวงพาณิชย์ ภาคอุตสาหกรรม รวมถึงเครือข่ายเกษตรกรและสถาบันเกษตรกร” ร้อยเอก ธรรมนัส กล่าว
ดร.วิณะโรจน์ ทรัพย์ส่งสุข เลขาธิการสำนักงานการปฏิรูปที่ดินเพื่อเกษตรกรรม กล่าวเพิ่มเติมว่า การจัดงานในครั้งนี้ มีกิจกรรมการส่งมอบฟ้าทะลายโจรแก่ตัวแทนเกษตรกรจำนวน 10 จังหวัด ได้แก่ 1.จ.พระนครศรีอยุธยา 2.จ.ปทุมธานี 3.จ.ฉะเชิงเทรา 4.จ.นครปฐม 5.จ.อ่างทอง 6.จ.ชัยนาท 7.จ.ลพบุรี 8.จ.สุพรรณบุรี 9.จ.สระบุรี และ10.จ.สิงห์บุรี รวมไปถึงอีก 62 จังหวัด ซึ่งจะส่งมอบ ณ ส.ป.ก. จังหวัด พร้อมกันทั่วประเทศ และมีพิธีลงนามบันทึกข้อตกลงความร่วมมือ เรื่องการพัฒนาสมุนไพรในเขตปฏิรูปที่ดิน ระหว่างสำนักงานการปฏิรูปที่ดินเพื่อเกษตรกรรม (ส.ป.ก.) กับกรมพัฒนาที่ดิน (พด.) และกรมการแพทย์แผนไทยและการแพทย์ทางเลือก (พท.) อันจะเกิดการทำงานร่วมกันต่อไปในอนาคต
ทั้งนี้ ความร่วมมือระหว่าง ส.ป.ก. กับ พด. เป็นการร่วมมือกันพัฒนาโครงสร้างพื้นฐานปัจจัยการผลิตพืชสมุนไพรในเขตปฏิรูปที่ดิน คือดินและน้ำ เช่น พัฒนาและสนับสนุนการตรวจธาตุอาหารในดินและน้ำ ศึกษาออกแบบ วางแผนการบริหารจัดการทรัพยากรดินและน้ำอย่างเป็นระบบให้มีคุณภาพมาตรฐานและมีประสิทธิภาพ สำหรับความร่วมมือระหว่าง ส.ป.ก. กับ พท. จะเป็นความร่วมมือในการพัฒนาและสนับสนุนสมุนไพรไทยอย่างครบวงจร เช่น การผลิต การแปรรูปสมุนไพรประเภทต่าง ๆ แก่เกษตรกรในเขตปฏิรูปที่ดินให้มีประสิทธิภาพ และมีคุณภาพ การสร้างผลิตภัณฑ์สมุนไพรของเกษตรกรให้มีความหลากหลาย มีคุณภาพมาตรฐาน ทั้งประเภทยา อาหาร อาหารเสริม เวชสำอาง และสินค้าบริการต่าง ๆ ให้เป็นที่ยอมรับเป็นต้น
วันจันทร์ที่ 5 กรกฎาคม 2564
ยังไม่อนุมัติ! ใช้ยา "ไอเวอร์เม็คติน" รักษาโรคโควิด-19
....
กระแสข่าวที่ว่า #ยาไอเวอร์เม็คติน ซึ่งเป็นยาฆ่าพยาธิที่ใช้ในสัตว์ และมีตำรับยาที่ใช้ในมนุษย์สำหรับรักษาการติดเชื้อพยาธิเส้นด้าย สามารถรักษาผู้ป่วยโควิด-19 ได้นั้น
.
ทาง อย. ชี้แจงว่า ขณะนี้ทั่วโลกยัง #ไม่อนุมัติ ให้ใช้รักษาโรคโควิด-19 เป็นเพียงการใช้ในขั้นตอนของการศึกษาทางคลินิก และยังต้องประเมินประสิทธิภาพที่แท้จริง
.
จึงขอให้ประชาชนอย่าเพิ่งหาซื้อ หรือใช้ยาดังกล่าว เพื่อการรักษาโควิด-19 หากใช้ยาในปริมาณที่สูงกว่าปกติ อาจส่งผลให้เกิดความเป็นพิษที่สูง เกิดความดันเลือดต่ำ อาการแพ้ วิงเวียนศีรษะ ชัก หรือโคม่าถึงแก่ชีวิตได้
.
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
prev
next
ข่าวที่เกี่ยวข้อง
รัฐบาลเข้ม...
แจ้งเตือน...
อย่าแชร์...
กรุงเทพฯ...
ปลื้ม...
วันอังคารที่ 21 กันยายน 2564
สถาบันการบินพลเรือน เปิดการฝึกอบรมหลักสูตร AERONAUTICAL METEOROLOGY
...
สถาบันการบินพลเรือน (สบพ.) รัฐวิสาหกิจในสังกัดกระทรวงคมนาคม สถาบันการศึกษาเฉพาะทางด้านการบินที่ครบวงจร แห่งเดียวในประเทศไทย และเป็นสมาชิกประเภท Regional Training Centre of Excellence (RTCE) โครงการ ICAO TRAINAIR PLUS ขององค์การการบินพลเรือนระหว่างประเทศ (International Civil Aviation Organization : ICAO) จะดำเนินการเปิดการฝึกอบรมหลักสูตร AERONAUTICAL METEOROLOGY ในรูปแบบห้องเรียนเสมือนจริง (Virtual Classroom) ผ่านโปรแกรม Zoom Meeting แบ่งออกเป็น 2 หลักสูตร ได้แก่
1. METEOROLOGY FOR AVIATION PERSONNEL เหมาะสำหรับบุคคลทั่วไป ผู้ที่สนใจศึกษาด้านอุตุนิยมวิทยาการบิน ข้อกำหนดและกฏหมาย รวมถึงบุคลากรที่ปฎิบัติงานในส่วนที่เกี่ยวข้องกับอุตุนิยมวิทยา ใช้ระยะเวลาในการอบรมทั้งสิ้น 10 วัน (ฝึกอบรมช่วงเดือนมีนาคม 2565) อัตราค่าธรรมเนียม คนละ 22,500 บาท
2. RECURRENT TRAINING FOR METEOROLOGY เหมาะสำหรับหน่วยงานในด้านอุตสาหกรรมการบิน และหน่วยที่ปฎิบัติงานด้านอุตุนิยมวิทยาการบิน ที่ต้องการทบทวนความรู้ ความเข้าใจ ของเจ้าหน้าที่ผู้ปฎิบัติงาน รวมถึงเทคโนโลยีที่เกี่ยวข้องในปัจจุบัน มุ่งเน้นพัฒนาศักยภาพของผู้เข้ารับการฝึกอบรมเรื่องของความปลอดภัยในการเดินอากาศยาน ความเสียหายที่อาจจะเกิดขึ้น ไปจนถึงการลดความเสี่ยงในการเกิดอุบัติเหตุจากสภาพอากาศ ให้เป็นไปตามข้อกำหนดของ สำนักงานการบินพลเรือนแห่งประเทศไทย และ IATA Operational Safety Audit ในด้าน Recurrent training in MET for Dispatcher ตลอดจนสามารถนำผลลัพธ์ที่ได้ ไปต่อยอดในการทำงานในองค์กรของตนเองให้มีประสิทธิภาพ ต่อไป ทั้งนี้ ใช้ระยะเวลาในการอบรมทั้งสิ้น 3 วัน (ฝึกอบรมช่วงเดือนมีนาคม 2565) อัตราค่าธรรมเนียม คนละ 5,500 บาท
***เปิดรับสมัครตั้งแต่บัดนี้ เป็นต้นไป ผู้สนใจสามารถสอบถามรายละเอียดเพิ่มเติม โทร 0 2272 5741-4 ต่อ 8231, 8221, 8211 Email : itrain@catc.or.th***
วันพุธที่ 20 กรกฎาคม 2565
สธ.จัดประชุมพัฒนารูปแบบการดูแลผู้สูงอายุในระยะกึ่งเฉียบพลันอย่างไร้รอยต่อ เน้นดูแลมากกว่ารักษา
กระทรวงสาธารณสุข จัดประชุมเชิงปฏิบัติการ แลกเปลี่ยนประสบการณ์การพัฒนารูปแบบการดูแลผู้สูงอายุในระยะกึ่งเฉียบพลันอย่างไร้รอยต่อ ตั้งแต่โรงพยาบาลจนถึงบ้าน เน้น “ส่งเสริม-ดูแล-ฟื้นฟู” โดยทีมบุคลากรสหวิชาชีพด้านการฟื้นฟูสมรรถภาพ
วันนี้ (20 กรกฎาคม 2565) ที่ โรงแรมเซ็นทรา บาย เซ็นทารา ศูนย์ราชการแจ้งวัฒนะ กทม. นายแพทย์เกียรติภูมิ วงศ์รจิต ปลัดกระทรวงสาธารณสุข เปิดประชุมเชิงปฏิบัติการสัมมนาระดับประเทศโครงการพัฒนารูปแบบบริการที่ไร้รอยต่อในระยะกึ่งเฉียบพลันสำหรับผู้สูงอายุ (The Project on Seamless Health and Social Services Provision for Elderly Persons : S-TOP) โดยมี ผู้บริหารกระทรวงสาธารณสุข ผู้เชี่ยวชาญจากองค์กรระหว่างประเทศญี่ปุ่น (JICA) ผู้แทนกระทรวงสาธารณสุขประเทศญี่ปุ่น กระทรวงการพัฒนาสังคมและความมั่นคงของมนุษย์ สำนักงานหลักประกันสุขภาพแห่งชาติ ผู้แทนจากองค์กรสภาวิชาชีพ ทั้งภาครัฐ ภาคเอกชน และท้องถิ่น บุคลากรที่เกี่ยวข้องกับโครงการในพื้นที่นำร่องทั้ง 8 แห่ง และผู้รับผิดชอบงาน Intermediate care ใน 76 จังหวัด เข้าร่วมประชุมในรูปแบบออนไซต์และออนไลน์กว่า 600 คน
นายแพทย์เกียรติภูมิ กล่าวว่า กระทรวงสาธารณสุข ร่วมกับกระทรวงการพัฒนาสังคมและความมั่นคงของมนุษย์และองค์การความร่วมมือระหว่างประเทศของญี่ปุ่น (JICA) ลงนามความร่วมมือด้านวิชาการพัฒนาระบบบริการสำหรับผู้สูงอายุมาอย่างต่อเนื่อง ตั้งแต่ปี 2541 โดยล่าสุดได้จัดโครงการพัฒนารูปแบบบริการที่ไร้รอยต่อในระยะกึ่งเฉียบพลันสำหรับผู้สูงอายุ มีแผนการดำเนินงาน 5 ปี ซึ่งปีนี้เข้าสู่ปีที่ 5 และจะสิ้นสุดโครงการ จึงจัดให้มีการประชุมเชิงปฏิบัติการเพื่อเป็นเวทีแลกเปลี่ยนเรียนรู้ประสบการณ์ ปัญหา อุปสรรคและร่วมพิจารณา/แสดงความคิดเห็นต่อ (ร่าง) ข้อเสนอแนะเชิงนโยบายระบบบริการไร้รอยต่อในระยะกึ่งเฉียบพลันสำหรับผู้สูงอายุเพื่อป็นองค์ความรู้นำไปต่อยอดในการปฏิบัติงานต่อไป
โดยโครงการพัฒนารูปแบบบริการที่ไร้รอยต่อในระยะกึ่งเฉียบพลันสำหรับผู้สูงอายุ เป็น1 ในโครงการที่เกิดขึ้นจากการลงนามความร่วมมือฯ ดำเนินงานตั้งแต่ปี 2560-2565 ดูแลสุขภาพผู้สูงอายุในระยะกลาง (Intermediate care) เช่น ผู้ป่วยโรคหลอดเลือดในสมองแตก ตั้งแต่รักษาอยู่ในโรงพยาบาลจนถึงบ้านแบบไร้รอยต่อ เน้นการส่งเสริม-ดูแล-ฟื้นฟู มากกว่าการรักษา และให้บริการอย่างต่อเนื่องแบบองค์รวมโดยทีมบุคลากรสหวิชาชีพด้านการฟื้นฟูสมรรถภาพ นำร่องใน 8 จังหวัด ได้แก่ เชียงใหม่ ขอนแก่น นครราชสีมา นนทบุรี กรุงเทพมหานคร ชลบุรี สุราษฎร์ธานี ภูเก็ต ทั้งนี้ ผลการดำเนินงานที่เกิดจากความร่วมมือกับหน่วยงานที่เกี่ยวข้อง มีทั้งการส่งเสริมสนับสนุน ด้านบริหารจัดการ ด้านวิชาการ ด้านบริการ จัดตั้งศูนย์ฟื้นฟูสมรรถภาพผู้สูงอายุและผู้พิการ อาทิ กิจกรรมการส่งเสริมสุขภาพ, การฟื้นฟูสมรรถภาพร่างกาย, กิจกรรมเยี่ยมบ้านผู้สูงอายุ, พัฒนาบุคลากร เช่น ผู้ดูแลผู้สูงอายุ, ผู้จัดการการดูแลผู้สูงอายุ กว่า 10,000 คนทั่วประเทศ, อาสาสมัครดูแลผู้สูงอายุและคนพิการ, เผยแพร่องค์ความรู้และนวัตกรรมในระดับประเทศและระดับภูมิภาคอาเซียน เป็นต้น
“ขอขอบคุณรัฐบาลญี่ปุ่นและทุกภาคส่วน ที่สนับสนุนให้มีโครงการดีๆ และมีการแบ่งปันประสบการณ์การดูแลผู้สูงอายุ ถือเป็นโมเดลสำหรับการพัฒนาที่สอดคล้องกับสถานการณ์ของประเทศไทยที่กำลังเข้าสู่สังคมสูงอายุเต็มรูปแบบ ทำให้ผู้สูงอายุไทยมี “ภาวะสูงวัยสุขภาพดี” (Healthy Ageing) และมีคุณภาพชีวิตที่ดีขึ้น” นายแพทย์เกียรติภูมิ กล่าว
********************************** 20 กรกฎาคม 2565
วันพฤหัสบดีที่ 21 ตุลาคม 2564
ปลัด สธ.ติดตามสถานการณ์อุทกภัย จ.อุทัยธานี ให้เตรียมแผนจัดบริการรองรับ แม้พบสถานพยาบาล ยังไม่ได้รับกระทบ
ปลัดกระทรวงสาธารณสุข ลงพื้นที่ติดตามสถานการณ์อุทุกภัย จังหวัดอุทัยธานี ขณะนี้ยังไม่มีสถานบริการสาธารณสุขได้รับผลกระทบ ย้ำให้เฝ้าระวังและเตรียมแผนรองรับ ทั้งการขนย้ายผู้ป่วย ยา เวชภัณฑ์ พื้นที่สำรองไม่ให้กระทบต่อการบริการ
นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วยแพทย์หญิงวิพรรณ สังคหะพงศ์ ผู้ตรวจราชการกระทรวงสาธารณสุข เขตสุขภาพที่3 และคณะผู้บริหาร ติดตามสถานการณ์อุทกภัย ที่โรงพยาบาลอุทัยธานี จังหวัดอุทัยธานี พร้อมมอบถุงยังชีพและชุดยาผู้ประสบภัยให้กับประชาชนในชุมชนเกาะเทโพ และให้สัมภาษณ์ว่า จังหวัดอุทัยธานีเป็นพื้นที่ลุ่ม ประสบภัยน้ำท่วมตามธรรมชาติเป็นประจำ หลังทราบข่าวว่าเขื่อนทับเสลา มีปริมาณน้ำเกินความจุ จึงลงพื้นที่เพื่อรับทราบสถานการณ์จริง พบว่า มี 7 อำเภอ 33 ตำบล 93 หมู่บ้าน 2,773 หลังคาเรือน และประชาชน 7,077 คน มีเจ้าหน้าที่สาธารณสุขได้รับผลกระทบ 1 คน และ อสม. 398 คน โดยอำเภอเมืองอุทัยธานีได้รับผลกระทบมากที่สุด แต่ยังไม่มีสถานพยาบาลได้รับผลกระทบ สามารถเปิดให้บริการได้ตามปกติ
นายแพทย์เกียรติภูมิกล่าวต่อว่า ได้กำชับเป็นระยะให้สถานพยาบาลในสังกัดที่มีความเสี่ยงน้ำท่วม ติดตามเฝ้าระวังสถานการณ์น้ำอย่างใกล้ชิด และเตรียมพร้อมรับสถานการณ์ เช่น แผนเคลื่อนย้าย/ส่งต่อผู้ป่วย ขนย้ายเครื่องมืออุปกรณ์การแพทย์ไว้ในที่ปลอดภัย สำรองยา เวชภัณฑ์ และทรัพยากรที่จำเป็นให้เพียงพอ รวมถึงจัดหาสถานที่สำรองสำหรับจัดบริการไม่ให้กระทบบริการประชาชน โดยในส่วนจังหวัดอุทัยธานี สำนักงานสาธารณสุขจังหวัดอุทัยธานี ได้จัดเตรียมยาและสิ่งของจำเป็นในช่วงสถานการณ์น้ำท่วม ได้แก่ คลอรีนเม็ด48 กระปุก ถุงแดงสำหรับใส่ขยะติดเชื้อ 160 กิโลกรัม ปูนขาว 56 ถุง น้ำยา อ.31 สำหรับทดสอบคลอรีนอิสระคงเหลือในน้ำ รวมถึงเตรียม ยาทาน้ำกัดเท้า 1,900 หลอด ยาชุดผู้ประสบภัย 664 ชุด และประสานหน่วยงานในพื้นที่เพื่อแจกจ่ายให้กับประชาชน
ทั้งนี้ ในช่วงน้ำท่วม ขอให้ประชาชนระมัดระวังเรื่องสุขภาพอนามัยเป็นพิเศษ ทั้งเรื่องอาหาร น้ำดื่ม โดยเฉพาะโรคที่มากับน้ำท่วมและหลังน้ำลด เช่น ตาแดง ท้องร่วง น้ำกัดเท้า และฉี่หนู หากเจ็บป่วยขอให้ไปพบแพทย์ที่สถานพยาบาลใกล้บ้าน และต้องไม่ลืมการปฏิบัติตามมาตรการป้องกันตนเองขั้นสูงสุด ทั้งการสวมหน้ากากอนามัยล้างมือบ่อยๆ เว้นระยะห่าง และหากยังไม่ได้ฉีดวัคซีน ขอให้เข้ารับการฉีดวัคซีน เพื่อให้ปลอดภัยจากโรคโควิด 19 ด้วย
******************************** 21 ตุลาคม 2564
วันอังคารที่ 14 ธันวาคม 2564
​รัฐบาลเชิญชวนประชาชนร่วมงาน “Amazing Thailand Countdown 2022” ส่งท้ายปีเก่าต้อนรับปีใหม่ตามมาตรฐานสาธารณสุขด้วยความปลอดภัย
ใน 5 พื้นที่หลัก ยึดมาตรฐาน Covid Free Setting และ SHA
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลประชาสัมพันธ์การจัดงานเทศกาลปีใหม่ 2565 “Amazing Thailand Countdown 2022” จัดโดยการท่องเที่ยวแห่งประเทศไทย ในช่วงระหว่างวันที่ 27-30 ธันวาคม 2564 ระหว่างเวลา 16.00-22.00 น. และวันที่ 31 ธันวาคม 2564 ระหว่างเวลา 16.00-00.30 น. ซึ่งจะมีการจัดงานใน 5 พื้นที่หลัก ได้แก่ 1. หอคำหลวง อุทยานราชพฤกษ์ จังหวัดเชียงใหม่ 2. หน้าศาลากลาง จังหวัดนครราชสีมา 3. หาดแสงจันทร์ จังหวัดระยอง 4. วัดพระราม จังหวัดพระนครศรีอยุธยา และ 5. หาดปลายแหลมสะพานหิน จังหวัดภูเก็ต และในพื้นที่อื่นๆ อีกรวม 44 จังหวัดทั่วประเทศ ทั้งนี้ พลเอก ประยุทธ์ จันทร์โอชา นายกรัฐมนตรี กำชับให้การจัดงานรื่นเริงในช่วงเทศกาลปีใหม่เป็นไปตามมาตรฐานทางสาธารณสุข เคร่งครัด แต่เปิดโอกาสให้ประชาชนได้ร่วมกันเฉลิมฉลองช่วงเวลาส่งท้ายปีเก่าต้อนรับปีใหม่ด้วยความสุข และด้วยความปลอดภัย
การจัดงานกิจกรรมส่งท้ายปีเก่าต้อนรับปีใหม่นี้ จัดขึ้นในรูปแบบ new normal ภายใต้มาตรการกระทรวงสาธารณสุข (Covid free setting) และมาตรฐาน SHA โดยมีการคัดกรองผู้เข้าร่วมงาน อาทิ จัดระบบการลงทะเบียน การตรวจวัดอุณหภูมิ ผู้เข้าร่วมงานต้องได้รับการฉีดวัคซีนตามที่กำหนด หากได้รับไม่ครบตามเกณฑ์ ต้องตรวจ ATK ก่อนเข้าร่วมงาน เป็นต้น และมีการการควบคุมจำนวนผู้เข้าร่วมงาน เว้นระยะห่าง ลดความเสี่ยงบริเวณจุดสัมผัสร่วม รวมถึงมีการดำเนินมาตรการอื่นๆ เช่น จัดเจ้าหน้าที่ดูแลการปฏิบัติตามมาตรการฯ และจัดเจลแอลกอฮอล์ทำความสะอาดมือ โดยขอให้ประชาชนที่จะเข้าร่วมงานเร่งฉีดวัคซีนให้ได้โดยเร็วที่สุด
นางสาวรัชดา กล่าวด้วยว่า งาน “Amazing Thailand Countdown 2022” ในแต่ละพื้นที่จะประกอบด้วยกิจกรรมการแสดงศิลปินวัฒนธรรมจากศิลปินพื้นบ้าน นักร้องในพื้นที่หรือศิลปินผู้มีชื่อเสียงจากต่างประเทศ รวมทั้งจะมีการจำหน่ายสินค้าและอาหารจากร้านอาหารพื้นถิ่น การประดับตกแต่งไฟ และการจุดพลุเฉลิมฉลองในช่วงกิจกรรมส่งท้ายปีเก่าต้อนรับปีใหม่ โดยไม่ขายเครื่องดื่มแอลกอฮอล์ ซึ่งคาดว่าจะมีนักเที่ยวเที่ยวเดินทางมาเข้าร่วมงานกว่า 15,000 คน ตลอดการจัดงานในแต่ละพื้นที่
วันอาทิตย์ที่ 24 กรกฎาคม 2565
รองนายกรัฐมนตรี “อนุทิน” ประชุมด่วนผู้บริหารกระทรวงสาธารณสุข สั่งยกระดับมาตรการเฝ้าระวังโรคฝีดาษวานรในระบบสาธารณสุขไทย มั่นใจพื้นฐานจากการรับมือโควิด19 ช่วยควบคุมการแพร่ระบาดได้
รองนายกรัฐมนตรี “อนุทิน” ประชุมด่วนผู้บริหารกระทรวงสาธารณสุข สั่งยกระดับมาตรการเฝ้าระวังโรคฝีดาษวานรในระบบสาธารณสุขไทย มั่นใจพื้นฐานจากการรับมือโควิด19 ช่วยควบคุมการแพร่ระบาดได้
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า วันนี้ (24 ก.ค.) เวลา 10.00 น. นายอนุทิน ชาญวีรกูล รองนายกรัฐมนตรีและรมว.สาธารณสุข เป็นประธานประชุมคณะผู้บริหารกระทรวงสาธารณสุข เพื่อเตรียมแนวทางรองรับโรคฝีดาษวานร ที่ห้องประชุมชัยนาทนเรนทร อาคาร 1 ชั้น 2 สำนักงานปลัดกระทรวงสาธารณสุข
รองนายกรัฐมนตรี กล่าวว่า เรียกประชุมด่วนเนื่องมาจากองค์การอนามัยโลก(WHO) ได้ประกาศให้โรคฝีดาษวานรเป็นภาวะฉุกเฉินด้านสาธารณสุขระหว่างประเทศ (Public Health Emergency of International Concern :PHEIC) เมื่อวันที่ 23 ก.ค. ที่ผ่านมา และก่อนหน้าการประกาศของ WHO ประเทศไทยก็พบผู้ป่วยยืนยันเป็นรายแรกเป็นชาวไนจีเรีย ที่เข้ามาในประเทศไทยตั้งแต่เดือน ต.ค. 2564 และอยู่ในประเทศไทยแบบผิดกฎหมาย
ในส่วนการติดตามผู้สัมผัสใกล้ชิดผู้ป่วยยืนยันในระยะ 1 เดือนที่ผ่านมาขณะนี้ยังไม่พบผู้ป่วยเพิ่ม สถานการณ์ยังปลอดภัย แต่ขณะนี้ได้มอบหมายให้ด่านควบคุมโรคติดต่อระหว่างประเทศทั่วประเทศ ประสานกับสำนักงานตรวจคนเข้าเมืองให้ระมัดระวังผู้เดินทางจากประเทศกลุ่มเสี่ยงเป็นพิเศษ แต่ยังไม่มีความจำเป็นในการประกาศห้ามผู้เดินทางจากประเทศกลุ่มเสี่ยงแต่อย่างใด และการจะประกาศให้ฝีดาษวานรเป็นโรคติดต่อระดับใดนั้นในวันพรุ่งนี้(25 ก.ค.) กรมควบคุมโรคจะมีการประชุมร่วมกับคณะกรรมการวิชาการผู้ทรงคุณวุฒิทางการแพทย์ และประกาศระดับการเฝ้าระวังต่อไป
รองนายกรัฐมนตรี กล่าวว่า การที่ประเทศไทยดำเนินการในการดูและป้องกันโรคโควิด19 มาได้เป็นอย่างดีมาตลอดจะเป็นพื้นฐานสำคัญที่จะทำให้สามารถดูแลป้องกันการแพร่ระบาดของโรคฝีดาษวานรได้ และมาตรการป้องกันตนเอง Universal Prevention ที่ประชาชนทำอยู่อย่างต่อเนื่องนี้ก็จะสามารถป้องกันได้จากทั้งโควิด19 และฝีดาษวานรได้
อย่างไรก็ตาม แม้ในทางการแพทย์ขณะนี้จะได้ระบุถึงลักษณะของโรคไม่มีความรุนแรง แต่สภาพที่ปรากฏต่อคนทั่วไปมันดูแล้วน่าตระหนกโดยเฉพาะบุคคลที่ไม่ใช่แพทย์ ไม่ว่าจะเป็นการมีมีตุ่มน้ำ หนอง ผื่นตามลำตัวดูแล้วไม่ใช่โรคผิวหนังธรรมดา และหากมีการสัมผัสก็แพร่เชื้อได้ จึงควรจะต้องยกระดับการเฝ้าระวัง มีระบบในการดูแลกรณีที่ผู้ป่วยเข้ามาในโรงพยาบาล ให้พิจารณาว่ากรณีมีผู้ป่วยเข้าข่ายจะมีขอควบคุมรักษาก่อนได้หรือไม่ รวมถึงดูแลเรื่องความพร้อมของเวชภัณฑ์ วัคซีน มีมาตรการในสาธารณสุขในการป้องกันแพร่เชื้อคัดกรองอให้ได้มากที่สุด เพื่อสร้างความเชื่อมั่นต่อระบบสาธารณสุขให้ได้ต่อเนื่อง
“ขณะนี้เรากำลังจะไปได้ดีการฟื้นตัวจากโควิด19 หากไปตามสถานที่ท่องเที่ยวจะเห็นว่าความคึกคักเริ่มกลับมา นักท่องเที่ยวมากขึ้นทั้งไทยและต่างชาติ เป็นนิมิตหมายอันดี เป็นความสำเร็จที่ทำให้ให้ต่างชาติมีความเชื่อมั่นเราได้” รองนายกรัฐมนตรี กล่าว
น.ส.ไตรศุลี กล่าวว่า การประชุมในครั้งนี้ รองนายกรัฐมนตรีและรมว.สาธารณสุขได้เรียกประชุมด่วนผู้บริหารกระทรวงสาธารณสุข หลังจาก WHO ประกาศให้เป็นภาวะฉุกเฉินด้านสาธารณสุขระหว่างประเทศ เมื่อวันที่ 23 ก.ค. ที่ผ่านมา โดยการประชุมดำเนินการแบบคู่ขนานทั้งแบบออนไซต์และออนไลน์
.......................
วันศุกร์ที่ 14 มกราคม 2565
โฆษกรัฐบาลเผย “นายกฯ”  เรียก อธ.กรมปศุสัตว์พบด่วน ติดตามความคืบหน้าแก้โรคระบาดหมูและราคาหมูแพง แนะตั้งวอร์รูม สื่อสาร ชี้แจงประชาชนได้ทราบการทำงาน/แก้ปัญหา ในทุกวันด้วย
โฆษกรัฐบาลเผย “นายกฯ”  เรียก อธ.กรมปศุสัตว์พบด่วน ติดตามความคืบหน้าแก้โรคระบาดหมูและราคาหมูแพง แนะตั้งวอร์รูม สื่อสาร ชี้แจงประชาชนได้ทราบการทำงาน/แก้ปัญหา ในทุกวันด้วย
วันที่ 14 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรีเปิดเผยว่า เมื่อช่วงบ่ายที่ผ่านมา พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ให้นายสัตวแพทย์สรวิศ ธานีโต อธิบดีกรมปศุสัตว์ เข้าพบ เพื่อติดตามการแก้ปัญหาโรคระบาดในสุกร หลังจากที่ไทยมีการประกาศพบเชื้อโรคอหิวาต์แอฟริกาในสุกร (ASF) ในประเทศไทย
นายกรัฐมนตรียังได้มอบแนวทางการแก้ปัญหาหมู โดยขอให้เร่งตรวจสอบการขึ้นทะเบียนเกษตรเจ้าของฟาร์มผู้เสียหายให้ครอบคลุมทั้งรายย่อยและรายใหญ่ โดยให้ประสานความร่วมมือไปยังกระทรวงมหาดไทย องค์การปกครองส่วนท้องถิ่น กำนันผู้ใหญ่บ้านในพื้นที่ และให้กรมปศุสัตว์ลงพื้นที่ตรวจสอบคุณภาพการเลี้ยงสุกร ทั้งโรงฆ่าสัตว์ และเขียงหมูโดยเร็ว รวมทั้งให้ปศุสัตว์จังหวัดและสัตวแพทย์ ติดตามพื้นที่ที่มีการระบาดของโรค เพื่อสอบสวนสาเหตุและเร่งรักษาตามสาเหตุอาการตั้งแต่แรก ขณะเดียวกันก็ให้ความรู้ผู้เลี้ยงหมู ในการป้องกันเบื้องต้น ระหว่างที่ยังต้องรอผลการวิจัยและพัฒนาวัคซีน รวมทั้ง เปิดรับช่องทางแจ้งการเกิดโรคให้ได้โดยเร็ว เพื่อแก้ไขและลดความเสียหายเกษตรกรผู้เลี้ยงหมู อีกทั้งจะช่วยลดภาระค่าใช้จ่ายในการเยียวยาด้วย
นายธนกร กล่าวว่า นายกรัฐมนตรี ยังสั่งการกรมปศุสัตว์ เร่งประสานหน่วยงานที่เกี่ยวข้อง เพื่อบริหารจัดการความต้องการสุกรในภาพรวม เร่งสำรวจปริมาณความต้องการประชาชนต่อการบริโภคและใช้เนื้อหมูในประเทศ รวมทั้งปริมาณการส่งออก ขณะเดียวกัน ก็เร่งศึกษาความจำเป็นในการนำเข้าเนื้อหมูชั่วคราว และการจัดหาพ่อพันธุ์แม่พันธุ์ ผลิตลูกหมูเพิ่มเติม ในระบบในการหารือ นายกรัฐมนตรี ได้ให้กรมปศุสัตว์เร่งดำเนินการทุกอย่างให้ครบเพื่อลดความเดือดร้อนของเกษตรกรผู้เลี้ยงหมู รวมทั้งปัญหาหมูราคาแพง พร้อมแนะอธิบดีกรมปศุสัตว์ จัดตั้ง Warroom สื่อสาร ชี้แจงการทำงานเพื่อแก้ปัญหาหมูแพงและโรคระบาดทุกวัน เพื่อประชาชนและสื่อมวลชนได้รับทราบ จนกว่าสถานการณ์จะคลี่คลายด้วย
วันพฤหัสบดีที่ 17 มิถุนายน 2564
ต้องทำให้ทุกคนกลับมาทำมาหากินได้ปกติอีกครั้ง
....
นายกรัฐมนตรีระบุว่า สิ่งที่ต้องทำจากนี้ คือ การเรียนรู้ที่จะอยู่กับโรคโควิดให้ได้เหมือนกับโรคภัยอื่น ๆ และจัดการให้อยู่ในระดับที่ควบคุมได้ พร้อมยืนยันจะทำทุกทาง เพื่อให้ได้รับส่งมอบวัคซีนตามที่กำหนด และบริหารจัดการให้ประชาชนได้รับการฉีดวัคซีนโดยเร็ว เพื่อให้ประชาชนสามารถกลับมาทำมาหากินกันได้อีกครั้ง
.
แผนระยะสั้น จะทำให้ประชาชนทุกคนได้รับการฉีดวัคซีนเข็มแรกโดยเร็วที่สุด ส่วนแผนระยะยาว คือ การมีฐานการผลิตวัคซีนโควิด-19 ตั้งอยู่ในประเทศไทย
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 28 กรกฎาคม 2565
28 กรกฎาคม วันเฉลิมพระชนมพรรษาพระบาทสมเด็จพระเจ้าอยู่หัว
ธ ทรงเป็น พระมิ่งขวัญ อันพิลาศ
ไทยทั้งชาติ จงรัก ภักดีมั่น
ร้อยใจภักดิ์ เทิดบุญญา สถาบัน
เทิดราชัน ขอพระองค์ ทรงพระเจริญ
วันอังคารที่ 22 มิถุนายน 2564
รฟม. สนับสนุนผู้ประกอบการร้านอาหารในแนวสายทางโครงการรถไฟฟ้า
ส่งมอบกล่องทันใจเติมความสุขให้แก่โรงพยาบาลเจริญกรุงประชารักษ์
วันที่ 21 มิถุนายน 2564 การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม ได้ส่งมอบอาหารกล่อง พร้อมข้อความอวยพรจากผู้บริหารและพนักงาน รฟม. ภายใต้กิจกรรม “กล่องทันใจ เติมความสุขให้ประชาชน” จำนวน 800 กล่อง ให้แก่โรงพยาบาลเจริญกรุงประชารักษ์ เพื่อสนับสนุนบุคลากรทางการแพทย์และประชาชนที่รักษาตัวอยู่ในโรงพยาบาล เนื่องจากสถานการณ์การแพร่ระบาดของเชื้อไวรัส COVID–19 โดยอาหารกล่องดังกล่าว คัดเลือกมาจากร้านอาหารบริเวณแนวสายทางรถไฟฟ้ามหานคร สายเฉลิมรัชมงคล (MRT สายสีน้ำเงิน) ได้แก่
- ร้านอิ่มอร่อย ตลาดสามย่าน (สถานีสามย่าน)
พิกัดร้าน https://goo.gl/maps/gYLFTVMVnzsqDiXD7
- ร้านตาโตโอชา (สถานีสามย่าน) ตั้งอยู่ภายในร้าน Too Fast To Sleep @Samyan
พิกัดร้าน https://goo.gl/maps/zyUPdynrzU49StoM6
- ร้านขาหมูบ่อนไก่ (สถานีลุมพินี)
พิกัดร้าน https://goo.gl/maps/kTT4KiKAkV74F4ii6
- ร้านไส้อั่วหมูย่าง ป้ากาบ (สถานีวัดมังกร)
พิกัดร้าน https://goo.gl/maps/CDz63vXycb75DSoG9
- ร้าน ต.รุ่งโรจน์ (สถานีสีลม)
พิกัดร้าน https://goo.gl/maps/A2Pp37jZKEomJZE87
ทั้งนี้ รฟม. ได้ตั้งเป้าหมายที่จะสนับสนุนอาหารจากร้านอาหารตามแนวสายทางรถไฟฟ้าที่ได้รับผลกระทบจากสถานการณ์ COVID-19 ประมาณ 8,000 กล่อง เพื่อนำไปส่งมอบให้แก่โรงพยาบาลและสถานพยาบาลต่างๆ โดยมีระยะเวลาดำเนินกิจกรรมตั้งแต่เดือนพฤษภาคม - มิถุนายน 2564 ท่านสามารถติดตามข้อมูลข่าวสาร รฟม. ได้ที่ www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย
วันศุกร์ที่ 17 ธันวาคม 2564
ปลัด สธ. เตรียมเสนอ COVID Safe Area ต่อรัฐบาล ผ่อนปรนการสวมหน้ากากอนามัย ในสวนสาธารณะ/ชายหาด
ปลัดกระทรวงสาธารณสุข ตรวจเยี่ยมการดำเนินงานด้านการแพทย์และสาธารณสุขโรงพยาบาลชัยภูมิ เน้นย้ำให้พื้นที่เพิ่มการฉีดวัคซีนให้ครอบคลุม ให้ความสำคัญกับ COVID Free Setting ในการดำเนินกิจการกิจกรรมต่าง ๆ ได้อย่างปลอดภัย ช่วยฟื้นเศรษฐกิจในพื้นที่ เผยเตรียม
ปลัดกระทรวงสาธารณสุข ตรวจเยี่ยมการดำเนินงานด้านการแพทย์และสาธารณสุขโรงพยาบาลชัยภูมิ เน้นย้ำให้พื้นที่เพิ่มการฉีดวัคซีนให้ครอบคลุม ให้ความสำคัญกับCOVID Free Setting ในการดำเนินกิจการกิจกรรมต่าง ๆ ได้อย่างปลอดภัย ช่วยฟื้นเศรษฐกิจในพื้นที่ เผยเตรียมเสนอ COVID Safe Area ต่อรัฐบาลผ่อนปรนการสวมหน้ากากอนามัยภายใต้มาตรการความปลอดภัยที่กำหนด เป็นของขวัญประชาชน
วันนี้ (17 ธันวาคม 2564) ที่ โรงพยาบาลชัยภูมิ จังหวัดชัยภูมิ นายแพทย์เกียรติภูมิ วงศ์รจิต ปลัดกระทรวงสาธารณสุข นายแพทย์พงศ์เกษม ไข่มุกด์ ผู้ตรวจราชการกระทรวงสาธารณสุข เขตสุขภาพที่ 9 และผู้บริหารกระทรวงสาธารณสุข ตรวจเยี่ยมการดำเนินงานด้านการแพทย์และสาธารณสุข และเปิดหอผู้ป่วยจิตเวชและยาเสพติด โรงพยาบาลชัยภูมิ และกล่าวว่า การลงพื้นที่ครั้งนี้นอกจากเป็นการเยี่ยมให้กำลังใจบุคลากรทางการแพทย์แล้ว ยังได้ติดตามการดำเนินงานด้านการแพทย์และสาธารณสุข โดยเฉพาะในช่วงสถานการณ์โควิด 19 ด้วยซึ่งแม้จังหวัดชัยภูมิจะมีผู้ติดเชื้อไม่มาก ระลอกเดือนเมษายน ถึง 17 ธันวาคม 2564 มีผู้ป่วยสะสม 12,374 รายสามารถควบคุมการแพร่ระบาดได้ แต่ได้ขอให้เร่งรัดการฉีดวัคซีนให้ครอบคลุมยิ่งขึ้น ปัจจุบันฉีดวัคซีนเข็มที่ 1 แล้ว608,748 ราย คิดเป็นความครอบคลุม ร้อยละ 53.64 ของประชากร มีการจัดบริการเชิงรุกในพื้นที่ต่าง ๆ รวมทั้งให้ความสำคัญกับมาตรการCOVID Free Setting เพื่อให้ดำเนินการกิจการกิจกรรมต่าง ๆ ได้อย่างปลอดภัยช่วยฟื้นฟูเศรษฐกิจของพื้นที่และของประเทศให้กลับมาใกล้เคียงปกติโดยเร็วที่สุด
“กระทรวงสาธารณสุขเตรียมเสนอเรื่องCOVID Safe Area ให้รัฐบาลพิจารณาอนุญาตให้มีการผ่อนปรนการสวมหน้ากากอนามัยในบางพื้นที่ เช่น สวนสาธารณะหรือชายหาด เมื่อสถานการณ์ในภาพรวมของประเทศสามารถควบคุมได้ดี การฉีดวัคซีนมีความครอบคลุม โดยต้องมีข้อกำหนดในการปฏิบัติเพิ่มเติม เช่น การรักษาระยะห่าง ห้ามขายอาหาร และการลดความแออัด เพื่อเป็นของขวัญให้ประชาชนได้รู้สึกถึงการใช้ชีวิตใกล้เคียงปกติและผ่อนคลายมากขึ้น” นายแพทย์เกียรติภูมิกล่าว
สำหรับการพัฒนาระบบบริการด้านสุขภาพจิต กระทรวงสาธารณสุขมีนโยบายผลักดันให้โรงพยาบาลในสังกัดสำนักงานปลัดกระทรวงสาธารณสุขในแต่ละเขตสุขภาพ จัดตั้งหอผู้ป่วยจิตเวชและยาเสพติดขึ้นเพื่อดูแลรักษาผู้ป่วยจิตเวชและการใช้ยาเสพติด ซึ่งจะส่งผลดีกว่าการส่งไปรักษาที่โรงพยาบาลจิตเวชโดยตรงและมีมาตรฐานใกล้เคียงกัน ทั้งยังช่วยให้โรงพยาบาลจิตเวชได้ดูแลรักษาผู้ป่วยจิตเวชที่มีปัญหาแทรกซ้อนได้อย่างเต็มที่ โดยหอผู้ป่วยจิตเวชและยาเสพติดแห่งใหม่ของโรงพยาบาลชัยภูมิ มีการปรับภาพลักษณ์การบริการให้มีความทันสมัย และปรับภูมิทัศน์โดยรอบหอผู้ป่วยให้สวยงาม ส่งผลดีต่อสุขภาพจิตของผู้รับบริการ รวมถึงมีระบบการส่งต่อผู้ป่วยจากโรงพยาบาลภายในจังหวัดอย่างไร้รอยต่อ รองรับผู้ป่วยได้ทั้งสิ้น 30 เตียง เป็นอีกหนึ่งการพัฒนาระบบบริการที่ช่วยให้ผู้ป่วย ครอบครัว และชุมชนสามารถเข้าถึงบริการได้มากขึ้น สามารถกลับมาใช้ชีวิตร่วมกันในสังคมได้อย่างมีความสุข
*********************************** 17 ธันวาคม 2564
**************************************
วันพฤหัสบดีที่ 3 กุมภาพันธ์ 2565
ครม. เห็นชอบ "ไทยร่วมเป็นเจ้าภาพจัดประกวดดนตรี WAMSB World Championship 2022" คาดเงินสะพัดกว่า 200 ล้านบาท
.....
ที่ประชุม ครม. (1 ก.พ. 65) เห็นชอบในหลักการให้กรมส่งเสริมวัฒนธรรม กระทรวงวัฒนธรรมร่วมเป็นเจ้าภาพจัดการประกวดดนตรีและมาร์ชชิ่งอาร์ทชิงแชมป์โลก 2022 (WAMSB World Championship 2022) ระหว่างวันที่ 11 - 16 ก.ค. 65 ณ กรุงเทพมหานคร
.
การจัดประกวดดนตรีครั้งนี้ มีวงโยธวาทิตจากประเทศสมาชิกเข้าร่วมไม่น้อยกว่า 20 ประเทศ รวมทั้งบุคลากรในสถาบันการดนตรี นักท่องเที่ยวทั้งชาวไทยและต่างประเทศ คาดจะทำให้ประเทศไทยมีรายได้ไม่น้อยกว่า 200 ล้านบาท
.
นอกจากนี้ ยังเป็นการทำให้ทั่วโลกรู้ว่าประเทศไทยมีความปลอดภัย มีความพร้อมสามารถรองรับนักท่องเที่ยวต้อนรับชาวต่างชาติหลังสถานการณ์การแพร่ระบาดของโควิด-19
.
อ่านเพิ่มเติม คลิกhttps://www.thaigov.go.th/news/contents/details/51125
#ไทยคู่ฟ้า#ร่วมต้านโควิด19
-------------------
วันพุธที่ 15 มิถุนายน 2565
รฟม. จัดประชุมชี้แจง โครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์)
การคัดเลือกเอกชนเข้าร่วมลงทุน
วันนี้ (15 มิถุนายน 2565) นายกิตติกร ตันเปาว์ รองผู้ว่าการ (วิศวกรรมและก่อสร้าง) การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคมเป็นประธานในการประชุมชี้แจงการคัดเลือกเอกชนเข้าเป็นผู้ร่วมลงทุนโครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) ณ ห้องประชุม 1 ชั้น 9 อาคาร 1 รฟม. ซึ่งการจัดประชุมในครั้งนี้ มีวัตถุประสงค์เพื่อชี้แจงรายละเอียด แก่เอกชนผู้ซื้อเอกสารสำหรับการคัดเลือกเอกชน (เอกสาร RFP) ถึงประเด็นที่ควรทราบเกี่ยวกับรายละเอียดโครงการหรืองานในสัญญา รวมถึงรายละเอียดการคัดเลือกเอกชนเข้าร่วมลงทุนโครงการ เพื่อเป็นข้อมูลประกอบการจัดทำเอกสารข้อเสนอฯ สำหรับการร่วมลงทุนก่อสร้างงานโยธา การจัดหาระบบรถไฟฟ้า การให้บริการการเดินรถไฟฟ้า และการซ่อมบำรุงรักษา ต่อไป
โดยที่ผ่านมา รฟม. ได้เปิดจำหน่ายเอกสาร RFP ระหว่างวันที่ 27 พฤษภาคม 2565 ถึง 10 มิถุนายน 2565 และมีบริษัทเอกชนสนใจซื้อเอกสารฯ รวมจำนวนทั้งสิ้น 14 ราย ได้แก่
1. บริษัท ทางด่วนและรถไฟฟ้ากรุงเทพ จำกัด (มหาชน)
2. บริษัท ซิโน–ไทย เอ็นจีเนียริ่ง แอนด์ คอนสตรัคชั่น จำกัด (มหาชน)
3. บริษัท อิตาเลียนไทย ดีเวล๊อปเมนต์ จำกัด (มหาชน)
4. บริษัท ระบบขนส่งมวลชนกรุงเทพ จำกัด (มหาชน)
5. บริษัท ช.การช่าง จำกัด (มหาชน)
6. China Harbour Engineering Company Limited
7. บริษัท บีทีเอส กรุ๊ป โฮลดิ้งส์ จำกัด (มหาชน)
8. โตคิว คอนสตรัคชั่น คัมพานี ลิมิเต็ด
9. Incheon Transit Corporation
10. บริษัท ยูนิค เอ็นจิเนียริ่ง แอนด์ คอนสตรัคชั่น จํากัด (มหาชน)
11. บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน)
12. RH International (Singapore) Corporation PTE. LTD.
13. Kumagai Gumi Co., LTd.
14. บริษัท ซีเมนต์ โมบิลิตี้ จำกัด
สำหรับขั้นตอนต่อไป รฟม. มีกำหนดการให้เอกชนยื่นข้อเสนอภายในเดือนกรกฎาคม 2565 โดยคาดว่าจะสามารถลงนามในสัญญาร่วมลงทุนได้ภายในปลายปี 2565ทั้งนี้ โครงการรถไฟฟ้าสายสีส้ม ช่วงบางขุนนนท์ - มีนบุรี (สุวินทวงศ์) มีแนวเส้นทางเชื่อมระหว่างกรุงเทพมหานคร ทิศตะวันออกและทิศตะวันตก ระยะทาง 35.9 กิโลเมตร แบ่งเป็นส่วนตะวันออก (ช่วงศูนย์วัฒนธรรมแห่งประเทศไทย - มีนบุรี) ระยะทาง 22.5 กิโลเมตร จำนวน 17 สถานี (สถานีใต้ดิน 10 สถานี และ สถานียกระดับ 7 สถานี) และส่วนตะวันตก (ช่วงบางขุนนนท์ - ศูนย์วัฒนธรรมแห่งประเทศไทย) ระยะทาง 13.4 กิโลเมตร จำนวน 11 สถานี (สถานีใต้ดินตลอดสาย) ติดตามข้อมูลข่าวสาร รฟม. ได้ที่เว็บไซต์ รฟม. www.mrta.co.th เฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร.0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันเสาร์ที่ 27 พฤศจิกายน 2564
กรมการข้าวอัปเดตข่าวดี จ่ายเงินอินทรีย์ปี 63 งวดแรกไปแล้วกว่า 167 ล้านบาท ใน 34 จังหวัด
กรมการข้าวอัปเดตข่าวดี จ่ายเงินอินทรีย์ปี 63 งวดแรกไปแล้วกว่า 167 ล้านบาท ใน 34 จังหวัด
นายชาตรี บุญนาค ผู้ตรวจราชการกระทรวงเกษตรและสหกรณ์ รักษาราชการแทนอธิบดีกรมการข้าวเปิดเผยว่า กระทรวงเกษตรและสหกรณ์ร่วมกับกระทรวงพาณิชย์ได้ดำเนินโครงการส่งเสริมการผลิตข้าวอินทรีย์ เพื่อยกระดับคุณภาพการผลิตข้าวขยายพื้นที่การผลิตและการตลาดข้าวอินทรีย์ของประเทศให้มีคุณภาพได้รับการรับรองมาตรฐานข้าวอินทรีย์ (Organic Thailand) เตรียมความพร้อมการผลิตเข้าสู่มาตรฐานอินทรีย์ต่างประเทศเพื่อสร้างความยั่งยืนในการผลิตข้าวให้กับชาวนาไทย ดำเนินการระหว่างปี 2560 - 2564 มีเป้าหมาย1,000,000 ไร่ โดยเกษตรกรที่เข้าร่วมโครงการผ่านการรับรองมาตรฐานข้าวอินทรีย์จะได้รับเงินอุดหนุนต่อเนื่อง 3 ปี เพื่อชดเชยรายได้ที่ลดลงจากการปรับเปลี่ยนสู่การผลิตแบบเกษตรอินทรีย์ ที่ได้รับผลผลิตลดลงในระยะเริ่มต้น ความคืบหน้าการดำเนินโครงการดังกล่าว กระทรวงเกษตรละสหกรณ์ ได้ให้การรับรองมาตรฐาน Organic Thailand ไปแล้วถึงปี 2563 จำนวน 3,144 กลุ่ม เกษตรกร 45,112 ราย พื้นที่ 466,456 ไร่ จ่ายเงินอุดหนุนไปแล้วจำนวน 7,418 ล้านบาท สำหรับเกษตรกรที่ได้รับการรับรองมาตรฐาน โดยได้จ่ายงวดสุดท้ายไปแล้วเมื่อเดือนกันยายน 2564 จำนวน 917 ล้านบาท ซึ่งเกษตรกรได้รับเป็นที่เรียบร้อยแล้ว
นายชาตรี กล่าวต่อไปว่า กรมการข้าวได้พิจารณาและอนุมัติบัญชีรายชื่อเกษตรกรที่ผ่านการตรวจประเมินระบบการผลิตข้าวอินทรีย์ปีการผลิต2563 จำนวน 52 จังหวัด 3,876 กลุ่ม79,807 ราย 655,874ไร่ วงเงินอุดหนุน 2,237,991,500 บาท กรมการข้าวได้รับงบจัดสรรงบประมาณปี 2565 เพื่อจ่ายเงินอุดหนุน 450 ล้านบาทแบ่งเป็น 2 งวด โดยงวดที่ 1 กรมการข้าวได้ร่วมกับธนาคารเพื่อการเกษตรและสหกรณ์การเกษตร (ธ.ก.ส.)​ จ่ายเงินอุดหนุนไปแล้วจำนวน 167,619,250 บาท จำนวน 6,626 ราย (อัพเดทเมื่อวันที่ 25 พ.ย. 2564)​ เกษตรกรสามารถรับเงินอุดหนุนได้ที่ธนาคารเพื่อการเกษตรและสหกรณ์การเกษตร (ธ.ก.ส.) ใกล้บ้านท่าน ทั้งหมด 34 จังหวัดได้แก่จังหวัดเชียงใหม่ พะเยา นครสวรรค์ ลำปาง แพร่ น่าน ลำพูน พิษณุโลก สุโขทัย อุทัยธานี ลพบุรี นครนายก ชัยนาท ปทุมธานี ฉะเชิงเทรา ปราจีนบุรี จันทบุรี ตราด เพชรบุรี สุพรรณบุรีกาญจนบุรี นครราชสีมา สกลนคร หนองคาย หนองบัวลำภู บึงกาฬ เลย สระแก้ว นครศรีธรรมราช พัทลุง สงขลา ตรัง สตูล และจังหวัดนราธิวาส สำหรับงวดที่ 2 จำนวนเงิน 280 ล้านบาท กรมการข้าวได้ดำเนินการขอเงินงวดไปยังสำนักงบประมาณ เมื่อได้รับงบประมาณมาแล้ว กรมการข้าวจะเร่งรัดเพื่อเบิกจ่ายให้ 7 จังหวัดได้แก่ จังหวัดอุดรธานี บุรีรัมย์ นครพนม เชียงราย เพชรบูรณ์ ตาก และจังหวัดพิจิตร สำหรับงบประมาณที่เหลือยังไม่ได้รับการจัดสรรอีกจำนวน 1,787 ล้านบาท กรมการข้าวจะได้ดำเนินการเสนอคณะกรรมการนโยบายและบริหารข้าวแห่งชาติเพื่อขอใช้งบกลางเพื่อจ่ายอุดหนุนเกษตรกรที่เหลือตามโครงการในจังหวัดที่เหลืออีก 11 จังหวัด ได้แก่ จังหวัดมุกดาหาร ชัยภูมิ ศรีสะเกษ อุบลราชธานี กาฬสินธุ์ ขอนแก่น ยโสธร สุรินทร์ มหาสารคาม ร้อยเอ็ด และจังหวัดอำนาจเจริญ ต่อไป
สำหรับในปี 2564 ซึ่งถือเป็นปีสุดท้าย มีเป้าหมายดำเนินการ 2,443 กลุ่มเกษตรกร 51,445ราย พื้นที่ 385,506ไร่ ยังอยู่ระหว่างดำเนินการเข้าตรวจประเมินของหน่วยรับรองเพื่อส่งผลการตรวจสอบและให้การรับรอง เสนอคณะทำงานบริหารจัดการเงินอุดหนุนโครงการส่งเสริมการผลิตข้าวอินทรีย์เพื่อพิจารณาและอนุมัติเงินอุดหนุนต่อไป จึงขอให้กลุ่มข้าวอินทรีย์ที่เข้าร่วมโครงการได้พัฒนารักษาระบบปฏิบัติตามข้อกำหนดการผลิตข้าวอินทรีย์ให้ได้ตามมาตรฐาน เพื่อรองรับการเข้าตรวจสอบและรับรองระบบการผลิตข้าวอินทรีย์ จากกรมการข้าวต่อไปด้วย
วันอังคารที่ 3 สิงหาคม 2564
รองปลัดฯ วรวรรณ เป็นวิทยากรบรรยายในหัวข้อ “ภาวะผู้นำและบทบาทหน้าที่ของนักบริหารการอุตสาหกรรมระดับสูง”
การฝึกอบรมหลักสูตรนักบริหารอุตสาหกรรมระดับสูง (นอส.) รุ่นที่ 1 ปีงบประมาณ 2564 ของกระทรวงอุตสาหกรรม
วันนี้ (3 สิงหาคม 2564) นางวรวรรณ ชิตอรุณ รองปลัดกระทรวงอุตสาหกรรม เป็นวิทยากรบรรยายในหัวข้อ “ภาวะผู้นำและบทบาทหน้าที่ของนักบริหารการอุตสาหกรรมระดับสูง” ในการฝึกอบรมหลักสูตรนักบริหารอุตสาหกรรมระดับสูง (นอส.) รุ่นที่ 1 ปีงบประมาณ 2564 ของกระทรวงอุตสาหกรรม ผ่านระบบเทคโนโลยีสารสนเทศ Video Conference (Zoom) ทั้งนี้ การฝึกอบรมดังกล่าวเป็นไปตามข้อกำหนดออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ.2548 ฉบับที่ 30 ลงวันที่ 1 สิงหาคม พ.ศ. 2564
วันศุกร์ที่ 6 พฤษภาคม 2565
นายกรัฐมนตรีพอใจตัวเลขนักท่องเที่ยวเข้าประเทศมากขึ้น ขอประชาชนช่วยทำให้บ้านเมืองสงบสุข และปลอดภัยจากโควิด-19 เพื่อสร้างความมั่นใจให้แก่นักท่องเที่ยว
นายกรัฐมนตรีพอใจตัวเลขนักท่องเที่ยวเข้าประเทศมากขึ้น ขอประชาชนช่วยทำให้บ้านเมืองสงบสุข และปลอดภัยจากโควิด-19 เพื่อสร้างความมั่นใจให้แก่นักท่องเที่ยว
วันที่ 6 พฤษภาคม 2565 เวลา 12.00 น. ณ บริเวณทางเชื่อมตึกภักดีบดินทร์และตึกไทยคู่ฟ้า ทำเนียบรัฐบาล ภายหลังการประชุมศูนย์บริหารสถานการณ์เศรษฐกิจจากผลกระทบ จากการระบาดของโรคติดเชื้อไวรัสโคโรนา 2019 (ศบศ.) ครั้งที่ 2/2565 พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้สัมภาษณ์สื่อมวลชนถึงประเด็นการพัฒนาเศรษฐกิจของประเทศ ซึ่งในขณะนี้เป็นที่น่าพอใจ เนื่องจากมีจำนวนนักท่องเที่ยวเข้ามาในประเทศเพิ่มขึ้น ซึ่งคาดการณ์ว่าหากยังรักษาสถานการณ์นี้ไว้ได้ จะส่งผลให้ในช่วงปลายไตรมาสที่ 4 ภาพรวมของประเทศจะดีขึ้นตามลำดับ โดยขอความร่วมมือจากภาคเอกชน ประชาชน ให้ช่วยกันระวัง ช่วยทำให้บ้านเมืองสงบสุขและมีความปลอดภัยจากโควิด-19 ด้วย เพื่อสร้างความมั่นใจให้แก่นักท่องเที่ยว
นอกจากนี้ นายกรัฐมนตรีได้กล่าวถึงการเตรียมความพร้อมในการเสนอตัวเป็นเจ้าภาพจัดงานเอ็กซ์โปวาระพิเศษ (Specialised Expo) ในปี พ.ศ. 2571 ซึ่งได้มีการวางแผนหารือกันเพื่อที่จะได้รับฉันทานุมัติให้จัดขึ้นในประเทศไทย รวมถึงได้สั่งการให้หน่วยงานที่เกี่ยวข้องดูแลในเรื่องของการถ่ายทำภาพยนตร์ว่าจะทำอย่างไรให้นำรายได้เข้าสู่ประเทศ และเรื่องการให้นักท่องเที่ยวต่างชาติเข้ามาใช้เงินในประเทศไทยให้มากยิ่งขึ้นตามศักยภาพที่มีอยู่ ทั้งการพำนักระยะสั้นและระยะยาว ยืนยัน รัฐบาลจะไม่ทำให้ประชาชนคนไทยเดือดร้อน ดังนั้นอย่าตื่นตระหนก สำหรับในส่วนของเรื่องงบประมาณต่าง ๆ นั้น ได้หาวิธีการที่จะดูแลห่วงโซ่ต่าง ๆ โดยได้สั่งการให้หน่วยงานที่เกี่ยวข้องหาวิธีการดูแล โดยเฉพาะห่วงโซ่ด้านการท่องเที่ยว ที่ผู้ประกอบการธุรกิจโรงแรมมีความต้องการปรับปรุง รีโนเวทในช่วงที่ปิดบริการไป ว่าจะสามารถช่วยเหลือได้อย่างไร ซึ่งในส่วนนี้จะต้องหารือกับธนาคารต่าง ๆ เพื่อที่จะสามารถมีเงินหมุนเวียน มีเงินสภาพคล่องให้กับผู้ประกอบการธุรกิจในการปรับปรุงในส่วนนี้ ยืนยันว่ารัฐบาลมีการใช้เงินอย่างระมัดระวัง สิ่งสำคัญที่สุดทุกโครงการที่รัฐบาลได้ดำเนินการ มีเจตนามุ่งหวังให้ถึงมือของประชาชน ด้วยความซื่อสัตย์ต่อกัน รัฐบาลออกมาตรการใดออกไปขอให้ศึกษารายละเอียดด้วย เราอยากจะอุดรูรั่วช่องว่างต่าง ๆ ให้ได้มากที่สุด เพราะฉะนั้นอย่าหลงเชื่อข่าวลือหรือคำบิดเบือนต่าง ๆ ขอให้ประชาชนติดตามข่าวสารจากแหล่งข่าวที่เชื่อถือได้ เพื่อไม่ให้เกิดความสับสน และได้รับข่าวสารอย่างถูกต้อง
-------------------
วันอังคารที่ 17 พฤษภาคม 2565
สำนักงานปลัดกระทรวงอุตสาหกรรม เร่งพัฒนาเครื่องมือสนับสนุนการพัฒนาระบบงานพร้อมสานต่อนโยบาย "ตลาดและนวัตกรรมนำอุตสาหกรรมไทย”
สำนักงานปลัดกระทรวงอุตสาหกรรม เร่งพัฒนาเครื่องมือสนับสนุนการพัฒนาระบบงานพร้อมสานต่อนโยบาย "ตลาดและนวัตกรรมนำอุตสาหกรรมไทย”
สำนักงานปลัดกระทรวงอุตสาหกรรม เร่งพัฒนาเครื่องมือสนับสนุนการพัฒนาระบบงานพร้อมสานต่อนโยบาย "ตลาดและนวัตกรรมนำอุตสาหกรรมไทย”
วันนี้ (17 พฤษภาคม 2565) นางวรวรรณ ชิตอรุณ รองปลัดกระทรวงอุตสาหกรรม เป็นประธานการประชุมเพื่อคัดเลือกกลุ่มเป้าหมายเป็นตัวแทนของสำนักงานปลัดกระทรวงอุตสาหกรรมในการพัฒนาเครื่องมือสนับสนุนการพัฒนาระบบงานที่เหมาะสม ภายใต้โครงการยกระดับการบริหารจัดการกระบวนการเพื่อขับเคลื่อนสำนักงานปลัดกระทรวงอุตสาหกรรมสู่นวัตกรรมการบริหารจัดการภาครัฐ 4.0 ซึ่งสอดคล้องตามนโยบายของสำนักงานปลัดกระทรวงอุตสาหกรรม เกี่ยวกับ “ตลาดและนวัตกรรมนำอุตสาหกรรมไทย” เพื่อการพัฒนาอุตสาหกรรมไทย ที่มุ่งหวังให้ สำนักงานปลัดกระทรวงอุตสาหกรรมซึ่งมีหน้าที่สนับสนุนและส่งเสริมผู้ประกอบการ นำเทคโนโลยี และนวัตกรรมมาช่วยยกระดับกลไกการสนับสนุนและพัฒนาระบบงาน เพื่อให้สามารถปรับตัว ในการส่งเสริมและพัฒนาอุตสาหกรรมตามนโยบายภาครัฐ จึงทำให้นวัตกรรมเป็นสิ่งสำคัญสำหรับ การปรับตัวทั้งขององค์กรและบุคลากร เพื่อช่วยในการพัฒนาระบบงานของสำนักงาน ปลัดกระทรวงอุตสาหกรรม ให้สามารถปรับตัวได้ทันต่อความเปลี่ยนแปลงที่รวดเร็ว และช่วยให้ มีกลไกการพัฒนาระบบงานที่มีประสิทธิภาพ
โดยมี รศ.ดร.อภิชาต โสภาแดง คณบดีบัณฑิตวิทยาลัย มหาวิทยาลัยเชียงใหม่ รศ.ดร.ศักดิ์เกษม ระมิงค์วงศ์ หัวหน้ากลุ่มวิจัยการจัดการโซ่อุปทานและวิศวกรรม มหาวิทยาลัยเชียงใหม่ เป็นวิทยากร ณ โรงแรมพูลแมน คิง เพาเวอร์
วันจันทร์ที่ 2 สิงหาคม 2564
จ่ายต่อเนื่องเงินอุดหนุนเด็กแรกเกิด ช่วยพ่อ – แม่ ได้รับสิทธิ 2.2 ล้านคน
....
ข่าวดีของพ่อ – แม่ เมื่อที่ประชุม ครม. อนุมัติให้กระทรวงการพัฒนาสังคมและความมั่นคงของมนุษย์ (พม.) ใช้งบกลาง 3,493.19 ล้านบาท เพื่อจ่ายเป็นเงินอุดหนุนเพื่อการเลี้ยงดูเด็กแรกเกิดจนถึงอายุ 6 ปี รายเดือน ๆ ละ 600 บาท ช่วงเดือนก.ค. – ก.ย. 64 อย่างต่อเนื่อง โดยมีผู้ได้รับสิทธิเงินอุดหนุนฯ จำนวน 2,227,029 คน
.
สำหรับโครงการเงินอุดหนุนเพื่อการเลี้ยงดูเด็กแรกเกิด เป็นอีกหนึ่งนโยบายที่รัฐบาลให้ความสำคัญ เพื่อมุ่งเน้นให้เด็กแรกเกิดได้รับการเลี้ยงดูที่มีคุณภาพและมีพัฒนาการที่เหมาะสมตามวัย เพื่อเติบโตเป็นประชากรที่มีคุณภาพในอนาคต
.
ผู้ที่มีข้อสงสัยสอบถามข้อมูลเพิ่มเติมได้ที่
• ศูนย์ปฏิบัติการโครงการเงินอุดหนุนเพื่อการเลี้ยงดูเด็กแรกเกิด โทร. 0 2651 6534, 0 2651 6920, 0 2651 6902 หรือ 0 2255 5850-7 ต่อ 121, 122, 123, 147, 152 (ตามวัน - เวลาราชการ)
• สายด่วน พม. โทร. 1300 ตลอด 24 ชั่วโมง
• สำนักงานพัฒนาสังคมและความมั่นคงของมนุษย์จังหวัด ที่ตนเองได้ลงทะเบียนไว้
#ไทยคู่ฟ้า#รวมไทยสร้างชาติ#ร่วมต้านโควิด19
-------------------